Facultatea de Istorie a Universității din București, cursuri online de pregătire pentru #BACistorie2025 

În perioada 8 martie - 5 aprilie 2025, Facultatea de Istorie a Universității din București va organiza o nouă ediție a proiectului „Bacul la Istorie” pentru toți elevii de clasa a XII-a care se pregătesc de Examenul Național de Bacalaureat la această disciplină. 
Înscrierile sunt deschise până pe 7 martie 2025, iar elevii interesați trebuie să se înscrie printr-un formular de înscriere online care poate fi accesat aici. 
Programul va include o serie de cursuri care vor acoperi teme variate și importante pentru examenul de Bacalaureat, de la formarea statului român modern până la regimurile politice ale secolului XX. 
Întâlnirile se vor desfășura online, pe platforma Zoom, pentru a fi accesibile tuturor elevilor interesați. Programul de pregătire este gratuit, deschis tuturor elevilor care își doresc să își consolideze sau testeze cunoștințele pentru proba la istorie.
Calendarul întâlnirilor:
8 martie – Introducere. Romanitatea românilor în viziunea istoricilor, curs susținut de prof. Emilia Vlad;
15 martie – Autonomii locale și instituții centrale în spațiul românesc (sec. IX-XVIII). Diplomație și conflicte în Evul Mediu și modernitate, curs susținut de prof. Maria Mariana Gheorghe;
22 martie – Statul român modern: de la proiect politic la România Mare. De la „criza orientală” la marile alianțe ale sec. XX, curs susținut de prof. Rocsana Rusin;
29 martie – Secolul XX: democrație și totalitarism. Ideologii și practici politice în România și Europa, curs susținut de prof. Andrei Avram;
5 aprilie – România postbelică: stalinism, național-comunism și disidență anticomunistă. România în perioada „Războiului Rece”, curs susținut de prof. Dănuț Solcan.
Mai multe informații cu privire la ediția din acest an a proiectului „Bacul la Istorie” pot fi consultate pe pagina de Facebook a Facultății de Istorie a UB.
